b'\n_START_ARTICLE_\n\xc5\xa0uolis su kartimi\n_START_PARAGRAPH_\n\xc5\xa0uolis su kartimi (angl. Pole vaulting)\xc2\xa0\xe2\x80\x93 lengvosios atletikos rungtis, kurioje sportininkas naudodamasi ilga ir lanks\xc4\x8dia kartimi (da\xc5\xbeniausiai pagaminta i\xc5\xa1 stiklo pluo\xc5\xa1to arba anglies pluo\xc5\xa1to) privalo per\xc5\xa1okti per nustatyt\xc4\x85 kartel\xc4\x99 jos nekliudant. \xc5\xa0uolio su kartimi var\xc5\xbeybas reng\xc4\x97 dar senov\xc4\x97s graikai ir keltai. Rungtis pirm\xc4\x85 kart\xc4\x85 \xc4\xaftraukta \xc4\xaf olimpin\xc4\x99 program\xc4\x85 1896\xc2\xa0m. \xc5\xbeaidyn\xc4\x97se. Moter\xc5\xb3 var\xc5\xbeybos vyksta nuo 2000\xc2\xa0m. vasaros olimpini\xc5\xb3 \xc5\xbeaidyni\xc5\xb3. \xc5\xa0uolio su kartimi rungtys vyksta tiek \xc5\xbeiemos, tiek vasaros sezono metu.\n_START_SECTION_\nIstorija\n_START_PARAGRAPH_\nSenov\xc4\x97je \xc5\xa1uoliai su kartimis buvo naudojami praktiniams tikslams \xc4\xafveikti nat\xc5\xabralias gamtines kli\xc5\xabtis. Tokie metodai buvo paplit\xc4\x99 Nyderlanduose, Jungtin\xc4\x97je Karalyst\xc4\x97je ir \xc5\xa0iaur\xc4\x97s j\xc5\xabros regione. \xc5\xa0uoliai su kartimi da\xc5\xbeniausiai buvo naudojami \xc4\xafveikti pelkes ir dirbtinai u\xc5\xbetvindytus laukus nesu\xc5\xa1lapus. Venecijos gondolieriai tradici\xc5\xa1kai naudodavo kartis persik\xc4\x97limui i\xc5\xa1 valties \xc4\xaf krant\xc4\x85._NEWLINE_\xc5\xa0iaur\xc4\x97s j\xc5\xabros \xc5\xbeemumose vyksta tradiciniai \xc5\xa1uolio su kartimi var\xc5\xbeybos (fry. Fierljeppen), kuri\xc5\xb3 rezultatai remiasi ne pasiektu auk\xc5\xa1\xc4\x8diu, o nu\xc5\xa1oktu toliu. Tokios rungties rekordas priklauso olandui Bart Helmholt, kuris \xc4\xafveik\xc4\x97 21,01\xc2\xa0m distancij\xc4\x85._NEWLINE_Vienos ir pirm\xc5\xb3j\xc5\xb3 \xc5\xa1uolio su kartimi var\xc5\xbeybos, kuriose buvo matuojamas auk\xc5\xa1tis, vyko 1843\xc2\xa0m. Ulverstono futbolo ir kriketo klube. Modernios var\xc5\xbeybos prad\xc4\x97tos apie 1850\xc2\xa0m Vokietijoje, kuomet \xc5\xa1uoliai paplito kaip gimnastikos klub\xc5\xb3 pratimas. Moderni \xc5\xa1uolio su kartimi technika buvo suformuota JAV XIX a. pabaigoje. Jungtin\xc4\x97je Karalyst\xc4\x97je ji buvo taikoma Kaledonijos \xc5\xbeaidyn\xc4\x97se._NEWLINE_I\xc5\xa1 prad\xc5\xbei\xc5\xb3 kartys buvo gaminamos i\xc5\xa1 stand\xc5\xbei\xc5\xb3 med\xc5\xbeiag\xc5\xb3, toki\xc5\xb3 kaip bambukas arba aliuminis. Lanks\xc4\x8di\xc5\xb3 kar\xc4\x8di\xc5\xb3 gamyba i\xc5\xa1 stiklo pluo\xc5\xa1to arba anglies pluo\xc5\xa1to leido lengvaatle\xc4\x8diams siekti geresni\xc5\xb3 rezultat\xc5\xb3. Dabartiniai pasaulio rekordai priklauso Renaud Lavillenie i\xc5\xa1 Prancuzija (6,16 m) ir Yelena Isinbayeva i\xc5\xa1 Rusijos (5,06 m)'